Na temelju članka 19. stavka 1. točke 12. STATUTA SVEUČILIŠTA U ZAGREBU, PRIRODOSLOVNO-MATEMATIČKOG FAKULTETA, KLASA: 003-05/19-01/28, URBROJ: 251-58-10201-20-6 od 17. prosinca 2020. (u daljnjem tekstu: „Statut“), na prijedlog Fakultetskog kolegija od [\*], dekan SVEUČILIŠTA U ZAGREBU, PRIRODOSLOVNO-MATEMATIČKOG FAKULTETA donio je sljedeći

**PRAVILNIK O STRUČNOJ PRAKSI**

1. **UVODNE ODREDBE**

**Predmet uređenja**

**Članak 1.**

1.1. Ovim Pravilnikom uređuju se ciljevi i organizacija stručne prakse te druga pitanja u vezi s obavljanjem stručne prakse studenata Prirodoslovno-matematičkog fakulteta Sveučilišta u Zagrebu (u daljnjem tekstu: „Fakultet“).

1.2. Odredbe ovog Pravilnika odnose se na sve studije Fakulteta na kojima je uveden kolegij Stručna praksa, Laboratorijska stručna praksa ili Radna praksa, odnosno drugi kolegij stručne prakse, kao i na sve studije na kojima se stručna praksa provodi u nekom drugom obliku (izvannastavna aktivnost, terenska nastava i sl.), osim ako općim aktima Fakulteta nije drugačije određeno.

1.3. Izrazi koji se koriste u ovom Pravilniku, a imaju rodno značenje koriste se neutralno i odnose se jednako na muški i ženski rod.

**Mjesto obavljanja stručne prakse**

**Članak 2.**

2.1. Studenti mogu stručnu praksu obavljati:

- u javnim i privatnim pravnim osobama sa sjedištem ili podružnicom na području Republike Hrvatske (uključujući institucije, javna tijela, trgovačka društva, udruge i druge postojeće oblike pravnih osoba te obrte),

- na samom Fakultetu, uključujući sve odsjeke Fakulteta.

2.2. Iznimno, studenti mogu stručnu praksu obavljati izvan granica Republike Hrvatske, ako je isto omogućeno studijskim programom ili predviđeno u obliku suradnje s inozemnim poslodavcima, osim ako općim aktima Fakulteta ili studijskim programom nije drugačije određeno.

2.3. Odredbe ovog pravilnika ne obuhvaćaju Erasmus ni Erasmus+ praksu odnosno druge oblike prakse koje se izvode po posebnim pravilima i programima.

**Uvjeti za obavljanje stručne prakse**

**Članak 3.**

3.1. Stručnu praksu mogu obavljati studenti treće godine preddiplomskih studija Fakulteta, studenti diplomskih studija Fakulteta, i studenti treće, četvrte i pete godine integriranih studija Fakulteta.

3.2. Stručnu praksu studenti mogu obavljati kod poslodavaca koji s Fakultetom imaju sklopljen sporazum o suradnji odnosno kod kojeg je prema djelatnosti i drugim uvjetima (osiguran mentor i sl.) moguće obavljanje stručne prakse, a kod kojeg Fakultet studentu odobri obavljanje iste.

**Trajanje stručne prakse**

**Članak 4.**

4.1. Stručna praksa studenta može trajati najmanje 40 radnih sati, a najviše 160 radnih sati.

4.2. Jedan radni sat stručne prakse traje 60 minuta.

4.3. Broj radnih sati stručne prakse koje je student dužan odraditi kako bi položio kolegij stručne prakse propisan je pravilima kolegija za svaki kolegij, pri čemu predmetna pravila moraju biti u skladu sa stavkom 4.1. ovog članka.

4.4. Broj radnih sati stručne prakse koje je student dužan odraditi u okviru izvannastavne aktivnosti i drugih oblika obavljanja stručne prakse propisan je pojedinim programom ili planom predmetne aktivnosti, pri čemu predmetni program ili plan moraju biti u skladu sa stavkom 4.1. ovog članka, te u skladu s ostalim primjenjivim propisima i odlukama koje reguliraju izvannastavne aktivnosti i druge oblike obavljanja stručne prakse na razini Fakulteta i na razini Sveučilišta.

4.5. Student u jednom danu može odraditi najviše 8 radnih sati stručne prakse.

4.6. Student u jednom tjednu može odraditi najviše 40 radnih sati stručne prakse.

4.7. Stručnu praksu potrebno je odraditi i potvrditi najkasnije do dovršetka tekuće akademske godine u kojoj je praksa započeta, odnosno najkasnije prije obrane završnog odnosno diplomskog rada.

1. **KARIJERNI CENTAR PMF-A**

**Karijerni centar PMF-a**

**Članak 5.**

5.1. Stručna praksa provodi se u organizaciji Karijernog centra PMF-a u suradnji s drugim nadležnim službama Fakulteta (ureda za studente i dr.).

5.2. Stručna praksa se provodi putem Online sustava za stručnu praksu ili na drugi prikladan način koji omogućava vođenje evidencije, provjeru potrebne dokumentacije i drugo.

1. **PRAVA I OBVEZE POSLODAVACA I STUDENATA**

**Prava i obveze poslodavaca na stručnoj praksi**

**Članak 6.**

6.1. Poslodavac se obvezuje pripremiti i osigurati kvalitetno i nesmetano izvođenje stručne prakse za studente Fakulteta koje odluči primiti na stručnu praksu te svim studentima koje primi na stručnu praksu pravodobno dati razumljive upute o postupanju na radnom mjestu, o njihovim zadacima i obvezama tijekom trajanja stručne prakse, kao i informacije o organizaciji rada i zaštiti na radu.

6.2. Poslodavac će nastojati u najvećoj mogućoj mjeri zadatke i obveze studenata tijekom prakse uskladiti s razinom obrazovanja i ishodima učenja, psihofizičkim sposobnostima studenata, te štititi život, zdravlje, prava i dostojanstvo studenata tijekom obavljanja stručne prakse.

6.3. Poslodavac nije dužan studentu na stručnoj praksi plaćati naknadu za obavljanje poslova na stručnoj praksi.

6.4. Poslodavac će među svojim zaposlenicima imenovati Kontakt osobu(e) za stručnu praksu, koja će s Karijernim centrom PMF-a komunicirati vezano za organizaciju i provođenje stručne prakse.

6.5. Poslodavac će svakom studentu kojeg primi na stručnu praksu imenovati mentora za stručnu praksu koji će mu biti neposredno nadležan pri obavljanju prakse kod poslodavca.

6.6. Tijekom trajanja stručne prakse studenta imenovani mentor će upoznati studenta s unutarnjim ustrojstvom poslodavca, osigurati da je student informiran o postojećim obvezama čuvanja poslovnih tajni i povjerljivih informacija kod poslodavca, te upoznati studenta koji se podaci koji će mu biti dostupni tijekom prakse odnose na poslovne tajne i povjerljive informacije te na koji način s njima postupati; pružati potrebne obavijesti, upute i informacije studentu; planirati, koordinirati i nadzirati rad studenta na stručnoj praksi.

6.7. Po dovršetku stručne prakse pojedinog studenta mentor je dužan pregledati i potvrditi Dnevnik stručne prakse i Izvješće studenta te ispuniti evaluaciju stručne prakse studenta

6.6. Poslodavac ima pravo od studenta zahtijevati potpisivanje Izjave o povjerljivosti, Izjave o zaštiti osobnih podataka, Ugovora o povjerljivosti i drugih izjava kojima poslodavac štiti svoje poslovanje. Poslodavac nije dužan primiti na praksu studenta koji nije voljan potpisati relevantne izjave.

6.7. Poslodavac je dužan voditi računa o zaštiti osobnih podataka studenata koje prima na praksu te o poštivanju važećih pravila o zaštiti osobnih podataka tijekom i nakon provođenja stručne prakse.

6.8. Poslodavac kod odabira studenata ima pravo provoditi selekcijski postupak i nije dužan na praksu primiti studenta koji nije uspješno prošao selekcijski postupak.

6.9. Student stručnu prasku kod poslodavca obavlja u terminu i na način koji se nije u sukobu i ne ometa ostale obveze studenta na Fakultetu.

6.10. Poslodavac ima pravo otkazati praksu studenta prije dovršetka prakse o čemu student ili poslodavac obavještavaju Fakultet.

**Prava i obveze studenata na stručnoj praksi**

**Članak 7.**

7.1. Student koji želi pohađati stručnu praksu dužan je pravodobno upisati odgovarajući kolegij stručne prakse u referadi svog odsjeka ili putem Studomata, odnosno pravovremeno prijaviti izvannastavnu aktivnost ili drugi oblik pohađanja stručne prakse u koji se planira uključiti.

7.2. Studenti koji imaju upisan kolegij stručne prakse mogu stručnu praksu obavljati na temelju postojećeg sporazuma o suradnji Fakulteta s određenim poslodavcem odnosno kod poslodavca s kojim Fakultet nema sklopljen sporazum o suradnji, ali kod kojeg je Fakultet prethodno odobrio studentu obavljanje prakse.

7.4. Studenti mogu praksu obavljati i *online* ili hibridno (djelomično *online*, djelomično uživo) ako je primjenjivo s obzirom na narav i vrstu posla.

7.5. Student ne smije izostajati s nastave, ispita i ostalih fakultetskih obveza radi obavljanja stručne prakse. Studenti trebaju s poslodavcima dogovoriti termine obavljanja stručne prakse koji odgovaraju i studentu i poslodavcu, i ne podudaraju se s ostalim studentskim obvezama.

7.7. Studenti su prilikom obavljanja stručne prakse dužni poštivati pravila rada poslodavca, te sve upute i upozorenja koja im uputi poslodavac. Studenti su dužni poštivati poslovne tajne poslodavaca te iste ne smiju upisivati u dokumentaciju o stručnoj praksi.

7.8. Student je tijekom prakse dužan voditi Dnevnik stručne prakse, po završetku stručne prakse napisati Izvješće o obavljenoj stručnoj praksi te navedenu dokumentaciju nakon potvrde od strane mentora poslodavca predati nositelju kolegija koji nakon pregleda i utvrđenja ispunjenja svih uvjeta izdaje studentu potvrdu o obavljenoj stručnoj praksi.

7.9. Po zaprimanju Potvrde o obavljenoj stručnoj praksi, student istu prosljeđuje svojoj referadi, odnosno drugom uredu relevantnom za priznavanje obavljene prakse.

7.10. Student može odustati od obavljanja stručne prakse kod pojedinog poslodavca uz obvezno obavještavanje Fakulteta te u skladu s uputama Fakulteta prema važećim pravilima.

7.11. Studenti su dužni odraditi stručnu praksu u akademskoj godini u kojoj su upisali kolegij stručne prakse, odnosno prijavili izvannastavnu aktivnost ili drugi oblik obavljanja stručne prakse, a u suprotnome se primjenjuju važeća pravila Fakulteta.

**Obveze Fakulteta u vezi stručne prakse**

**Članak 8.**

8.1. Fakultet je dužan osigurati studente koji pohađaju stručnu praksu od ozljede na radu sukladno pravilima Zakona o obveznom zdravstvenom osiguranju i drugim relevantnim propisima.

**Prava i obveze nositelja kolegija Stručne prakse**

**Članak 9.**

9.1. Nositelji kolegija stručne prakse na svakom odsjeku Fakulteta odlučuju o prihvatljivosti poslodavaca za stručnu praksu odnosno pojedine stručne prakse.

9.2. Nositelji kolegija stručne prakse na svakom odsjeku Fakulteta dužni su pregledavati i potvrđivati, ili vraćati na doradu, dokumentaciju za stručnu praksu koja im se dostavlja na pregled, nakon što ju poslodavac potvrdi.

9.3. Nositelji kolegija stručne prakse dokumentaciju mogu vratiti na doradu studentu ako ista sadrži greške, nepravilnosti, nije odgovarajućeg opsega, te iz ostalih razloga koje smatraju relevantnima.

9.4. Nositelji kolegija stručne prakse dužni su voditi računa da do kraja tekuće akademske godine pregledaju svu dokumentaciju studenata na stručnoj praksi koja je pravovremeno dostavljena nositelju kolegija.

9.5. Nositelji kolegija stručne prakse dužni su pratiti ispunjene ankete poslodavaca i studenata u svrhu osiguranja kvalitete stručne prakse.

1. **ZAVRŠNE ODREDBE**

**Završne odredbe**

**Članak 10.**

Ovaj Pravilnik stupa na snagu osmog dana od dana objave na oglasnoj ploči i mrežnim stranicama Fakulteta.

Dekan

Prof.dr.sc. Mirko Planinić

Klasa:

Urbroj: